ขั้นตอนการเลือกสมาชิกวุฒิสภาวาระเริ่มแรกตามบทเฉพาะกาลของรัฐธรรมนูญปี 2560
กระบวนการเลือกสมาชิกวุฒิสภาวาระเริ่มแรกตามบทเฉพาะกาลของรัฐธรรมนูญปี 2560 ที่ปรับเปลี่ยนโดยให้เลือกกันเองใน 10 กลุ่มอาชีพ ตั้งแต่ระดับอำเภอ ระดับจังหวัดและประเทศ 

การดำเนินกระบวนสรรหาสมาชิกวุฒิสภา วาระเริ่มแรกตามบทเฉพาะกาลของรัฐธรรมนูญปี 2560 เดินหน้าอย่างต่อเนื่อง โดยยังคงเป็นไปตามปฏิทินของ กกต.ที่วางกรอบเวลาไว้ตั้งแต่การเปิดให้ลงทะเบียนองค์กร ไปจนถึงการจับสลากเลือกผู้ตรวจการเลือกตั้ง จำนวน 413 คน เพื่อดูแลการเลือกสมาชิกวุฒิสภา หรือ ส.ว. ให้เป็นไปโดยสุจริต พร้อมเปิดเวทีอบรมให้ความรู้แก่คณะกรรมการเลือกระดับอำเภอและระดับจังหวัด เพื่อเข้าใจกระบวนการเลือกตั้งและวิธีปฏิบัติได้อย่างถูกต้องตามกฎหมาย 
โดยเมื่อสัปดาห์ที่ผ่านมา กระบวนการรับสมัคร ส.ว.ทั่วประเทศเสร็จสิ้นแล้ว โดยการดำเนินการของ กกต. จากนี้กำหนดให้มีการเลือกผู้สมัครให้เหลือ จำนวน 200 คน แล้วนำรายชื่อเสนอต่อคณะรักษาความสงบแห่งชาติ (คสช.) เพื่อคัดเลือก จำนวน 50 คน โดยกระบวนการจัดการเลือกกันเองภายในกลุ่มอาชีพเดียวกัน 10 กลุ่มๆ ละ 2 วิธีการสมัคร คือ สมัครโดยอิสระและสมัครโดยคำแนะนำขององค์กร เริ่มตั้งแต่ระดับอำเภอ ระดับจังหวัดและระดับประเทศ หรือวันที่ 16, 22 และ 27 ธันวาคม ตามลำดับ

สำหรับหลักเกณฑ์สำคัญ คือ ระหว่างนี้จะไม่มีการเปิดเผยรายชื่อผู้สมัครรวมถึงกลุ่มที่ลงสมัครต่อสาธารณะ ส่วนกติกาการเลือกตั้งกันเองนั้น ให้ผู้สมัคร 1 คน มีสิทธิเลือกผู้สมัครได้ 2 คน และ 1 ในนั้นสามารถเลือกตัวเองได้ แต่จะเลือกผู้สมัครอื่นได้ไม่เกิน 1 คน และจะเลือกผู้สมัครอื่น 2 คนไม่ได้ เพราะถือมีเจตนาไม่บริสุทธิ์ หรือเข้าใจได้ว่าเข้ามาเพื่อขายเสียง นอกจากนี้ กกต.ยังวางกลไกป้องกันการสมยอมกันของผู้สมัคร โดยกำหนดให้ผู้รับเลือกตั้ง มีคะแนนมากกว่าร้อยละ 10 หากน้อยกว่าจะต้องเลือกใหม่ ซึ่งวิธีการนี้ใช้ตั้งแต่ระดับอำเภอ ระดับจังหวัด ไปจนถึงระดับประเทศ

ทั้งนี้เมื่อเลือกได้ 200 คน ระดับประเทศแล้ว กกต.จะส่งให้ คสช.ระหว่าง 2 มกราคม - 9 กุมภาพันธ์ 2562 ก่อน คสช. คัดเลือกเหลือ 50 คน และสำรองอีก 50 คน นำเข้าสู่กระบวนการแต่งตั้งเป็น ส.ว. พร้อมกับรายชื่อ ส.ว.จากการเลือกของ คสช.จำนวน 194 คน และโดยตำแหน่งอีก 6 คน รวม 250 คน 
โดย ส.ว.ชุดนี้ยังมีบทบาทหรือเป็นตัวแปรสำคัญที่กำหนดไว้ในบทเฉพาะกาล โดยจะร่วมเลือกนายกรัฐมนตรีหลังการเลือกตั้งในต้นปี 2562 ด้วย